CELEX: 32014R0801
Language: mt
Date: 2014-07-24 00:00:00
Title: Regolament ta' Implimentazzjoni tal-Kummissjoni (UE) Nru 801/2014 tal- 24 ta' Lulju 2014 li jistabbilixxi l-iskeda taż-żmien u kundizzjonijiet oħra ta' implimentazzjoni relatati mal-mekkaniżmu għall-allokazzjoni tar-riżorsi għall-Programm ta' Risistemazzjoni tal-Unjoni fil-qafas tal-Fond tal-Ażil, il-Migrazzjoni u l-Integrazzjoni

25.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 219/19
            
         REGOLAMENT TA' IMPLIMENTAZZJONI TAL-KUMMISSJONI (UE) Nru 801/2014
   tal-24 ta' Lulju 2014
   li jistabbilixxi l-iskeda taż-żmien u kundizzjonijiet oħra ta' implimentazzjoni relatati mal-mekkaniżmu għall-allokazzjoni tar-riżorsi għall-Programm ta' Risistemazzjoni tal-Unjoni fil-qafas tal-Fond tal-Ażil, il-Migrazzjoni u l-Integrazzjoni
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 516/2014 tal-Parlament Ewropew u tal-Kunsill tas-16 ta' April 2014 li jistabbilixxi l-Fond tal-Ażil, il-Migrazzjoni u l-Integrazzjoni (1), b'mod partikolari l-Artikolu 17(8) tiegħu,
   Wara li kkonsultat mal-Kumitat inkarigat mill-Fond tal-Ażil, il-Migrazzjoni u l-Integrazzjoni u l-Fond għas-Sigurtà Interna, imwaqqaf mill-Artikolu 59(1) tar-Regolament (UE) Nru 514/2014 tal-Parlament Ewropew u tal-Kunsill tas-16 ta' April 2014 li jistabbilixxi dispożizzjonijiet ġenerali dwar il-Fond għall-Ażil, il-Migrazzjoni u l-Integrazzjoni u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tal-kriżijiet (2),
   Billi:
   
               (1)
            
            
               Minbarra l-ammonti allokati skont l-Artikolu 15(1)(a) tar- Regolament (UE) Nru 516/2014, l-Istati Membri jirċievu ammont addizzjonali, kull sentejn, għal kull persuna risistemata.
            
         
               (2)
            
            
               Il-perjodi li jridu jitqiesu għall-kalkolu tal-ammont addizzjonali għandhom jiġu speċifikati. Huwa xieraq li jiġu stabbiliti tliet perjodi ta' risistemazzjoni, li għal kull wieħed minnhom Stat Membru jista' jiġi allokat ammont addizzjonali.
            
         
               (3)
            
            
               Jekk, fl-2017, ikun jidher li hemm bżonn li tiġi prevista reviżjoni fl-2019 tal-prijoritajiet komuni ta' risistemazzjoni tal-Unjoni msemmija fl-Artikolu 17(2) tar-Regolament (UE) Nru 516/2014, it-tielet perjodu ta' risistemazzjoni li jkopri mill-2018 sal-2020 jista' jiġi limitat għas-snin 2018 u 2019. Jekk jiġri hekk, dan ir-Regolament se jiġi emendat sabiex jipprevedi perjodu ta' risistemazzjoni addizzjonali għas-sena 2020.
            
         
               (4)
            
            
               Sabiex il-Kummissjoni tistabbilixxi l-ammont addizzjonali li għandu jiġi allokat fir-rigward tar-risistemazzjoni fi kwalunkwe perjodu ta' risistemazzjoni, kull Stat Membru għandu jippreżenta lill-Kummissjoni stima tan-numru ta' persuni li jkun qed jippjana li jirrisistema matul dak il-perjodu. L-istima għandha tiġi sottomessa permezz tas-sistema ta' skambju tad-dejta elettronika stabbilita mill-Artikolu 2 tar-Regolament ta' Implimentazzjoni tal-Kummissjoni (UE) Nru 802/2014 (3).
            
         
               (5)
            
            
               Ir-Regolament (UE) Nru 516/2014 jipprevedi li l-ammonti addizzjonali għar-risistemazzjoni għandhom jiġu allokati lill-Istati Membri għall-ewwel darba fid-deċiżjonijiet individwali ta' finanzjament li japprovaw il-programmi nazzjonali msemmija fl-Artikolu 14 tar-Regolament (UE) Nru 514/2014. Għalhekk, għall-perjodu ta' risistemazzjoni li jkopri s-snin 2014 u 2015, il-programmi nazzjonali li jridu jiġu ppreżentati lill-Kummissjoni għandhom jinkludu stima tan-numru ta' persuni li l-Istat Membru jkun qed jippjana li jirrisistema matul dak il-perjodu. Għall-perjodi ta' risistemazzjoni l-oħrajn, kull Stat Membru għandu jippreżenta stima sal-15 ta' Settembru tas-sena ta' qabel il-perjodu ta' risistemazzjoni kkonċernat.
            
         
               (6)
            
            
               L-ammont addizzjonali għar-risistemazzjoni allokat lil kull Stat Membru huwa bbażat fuq stima tan-numru ta' persuni li huwa jkun qed jippjana li jirrisistema. Sabiex jibbenefikaw mill-ħlas tal-ammont addizzjonali, il-persuni kkonċernati jridu jkunu ġew effettivament risistemati mill-bidu tal-perjodu kkonċernat u sa sitt xhur wara t-tmiem ta' dak il-perjodu.
            
         
               (7)
            
            
               Sabiex jingħataw l-ammont addizzjonali, li huwa bbażat fuq somma f'daqqa għal kull persuna risistemata, l-Istati Membri għandhom jirrappurtaw lill-Kummissjoni n-numru ta' persuni li jikkwalifikaw għall-ħlas. Huma għandhom iżommu evidenza ta' dawn il-persuni li jikkwalifikaw għall-ħlas.
            
         
               (8)
            
            
               Ir-Renju Unit u l-Irlanda huma marbuta bir-Regolament (UE) Nru 516/2014 u konsegwentement huma marbuta b'dan ir-Regolament.
            
         
               (9)
            
            
               Id-Danimarka la hija marbuta bir-Regolament (UE) Nru 516/2014 u lanqas b'dan ir-Regolament.
            
         
               (10)
            
            
               Sabiex tkun tista' ssir l-applikazzjoni fil-pront tal-miżuri pprovduti f'dan ir-Regolament u ma jkunx hemm dewmien għall-approvazzjoni tal-programmi nazzjonali, dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea,
            
         ADOTTAT DAN IR-REGOLAMENT:
   Artikolu 1
   Allokazzjoni ta' ammont addizzjonali għall-persuni risistemati
   1.   Sabiex jiġi allokat ammont addizzjonali għall-persuni risistemati kif previst fl-Artikolu 17(1) tar-Regolament (UE) Nru 516/2014, kull Stat Membru jipprovdi lill-Kummissjoni bi stima tan-numru ta' persuni li jkun qed jippjana li jirrisistema fi kwalunkwe wieħed mill-perjodi li ġejjin:
   
               (a)
            
            
               is-snin 2014 u 2015,
            
         
               (b)
            
            
               is-snin 2016 u 2017,
            
         
               (c)
            
            
               is-snin 2018, 2019 u 2020,
            
         2.   L-istimi jinkludu n-numru ta' persuni li jaqgħu taħt xi kategorija prijoritarja u taħt xi grupp ta' persuni definiti fl-Artikolu 17(2) tar-Regolament (UE) Nru 516/2014. L-istimi jiġu sottomessi permezz tas-sistema ta' skambju tad-dejta elettronika stabbilita mill-Artikolu 2 tar-Regolament ta' Implimentazzjoni (UE) Nru 802/2014, kif ġej:
   
               (a)
            
            
               l-istima għas-snin 2014 u 2015 tiġi inkluża fil-programm nazzjonali tal-Istat Membru ppreżentat f'konformità mal-Artikolu 14 tar-Regolament (UE) Nru 514/2014;
            
         
               (b)
            
            
               l-istima għas-snin 2016 u 2017 tiġi sottomessa sal-15 ta' Settembru 2015;
            
         
               (c)
            
            
               l-istima għall-perjodu li jkopri mill-2018 sal-2020 tiġi sottomessa sal-15 ta' Settembru 2017.
            
         3.   Il-Kummissjoni teżamina l-istimi u tiddeċiedi, mill-aktar fis possibbli, dwar l-ammonti addizzjonali li għandhom jiġu allokati għal kull Stat Membru, kif stipulat fl-Artikolu 17(9) tar-Regolament (UE) Nru 516/2014.
   Artikolu 2
   Kwalifika għall-ammont addizzjonali għall-persuni risistemati u rappurtar
   1.   Sabiex jibbenefikaw mill-ammont addizzjonali, il-persuni kkonċernati jridu jkunu ġew effettivament risistemati mill-bidu tal-perjodu kkonċernat u sa sitt xhur wara t-tmiem ta' dak il-perjodu.
   L-Istati Membri jżommu l-informazzjoni meħtieġa sabiex tkun tista' ssir identifikazzjoni xierqa tal-persuni risistemati u tad-data tar-risistemazzjoni tagħhom.
   Fir-rigward tal-persuni li jaqgħu taħt xi kategorija prijoritarja u taħt xi grupp ta' persuni msemmija fl-Artikolu 17(2) tar-Regolament (UE) Nru 516/2014, l-Istati Membri jżommu wkoll evidenza li tipprova li dawn jappartjenu għall-kategorija ta' prijorità jew għal grupp ta' persuni rilevanti.
   2.   Kull Stat Membru li jkun ġie allokat ammont addizzjonali għar-risistemazzjoni, iniżżel fil-kontijiet annwali previsti fl-Artikolu 39 tar-Regolament (UE) Nru 514/2014, in-numru ta' persuni risistemati li jikkwalifikaw għall-ammont addizzjonali, li jinkludu n-numru ta' persuni li jaqgħu taħt waħda mill-kategoriji prijoritarji u taħt wieħed mill-gruppi ta' persuni definiti fl-Artikolu 17(2) tar-Regolament (UE) Nru 516/2014. Kull persuna risistemata tista' tingħadd darba biss.
   Artikolu 3
   Id-dħul fis-seħħ
   Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri skont it-Trattati.
      Magħmul fi Brussell, l-24 ta' Lulju 2014.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 150, 20.5.2014, p. 168.
   
      (2)  ĠU L 150, 20.5.2014, p. 112.
   
      (3)  Ir-Regolament ta' Implimentazzjoni tal-Kummissjoni (UE) Nru 802/2014 tal-24 ta' Lulju 2014 li jistabbilixxi mudelli għall-programmi nazzjonali u li jistabbilixxi t-termini u l-kundizzjonijiet ta' sistema ta' skambju tad-dejta elettronika bejn il-Kummissjoni u l-Istati Membri skont ir-Regolament (UE) Nru 514/2014 tal-Parlament Ewropew u tal-Kunsill li jistabbilixxi dispożizzjonijiet ġenerali dwar il-Fond għall-Ażil, il-Migrazzjoni u l-Integrazzjoni u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tal-kriżijiet (ara paġna 22 ta' dan il-Ġurnal Uffiċjali)